દીવાળી પર સાસણના એક રિસોર્ટ પર જવાનું થયું. રસ્તામાં પ્લાન પણ બનાવ્યા કે સિંહ જોવા જઈશું અને આસપાસની જગ્યાઓનો આનંદ લઈશું. સાત કલાકની મુસાફરી બાદ વુડ્સમાં પગ મુક્યો. ધીમે ધીમે મનના વિચારો બદલાવા લાગ્યા. બહાર જવા ને બદલે જગ્યાથી જ પ્રેમ થઇ ગયો. માણસનું મન અને હૃદય બંને તેના સ્વાસ્થય સાથે જોડાયેલા છે. ભારતીય વાસ્તુમાં સારા પ્રમાણમાં ઓક્સિજન મળે તેવી સ્થિતિને સુખદ ગણાવી છે. આપણે મેડિકલની ભાષામાં હવાફેર કહીએ છીએ, તે સારા પ્રમાણમાં ઓક્સિજન હોય, કુદરતનું સાનિધ્ય હોય અને સ્વસ્થ આહાર મળતો હોય તેવી જગ્યાએ જવાની વાત છે. ઓક્સિજન માણસને યુવાન હોવાની પ્રતીતિ કરાવે છે. વળી સવારના સૂર્ય કિરણોનો લાભ મળતો હોય તો સોનામાં સુગંધ ગણી શકાય. થોડા સમય માટે આપણે વૃક્ષો લાકડા ઉપરાંત ઓક્સિજન પણ આપે છે તે કદાચ ભૂલી ગયા હતા. હવે ધીમે ધીમે ફરી એ સમજ આવી રહી છે અને આપણે કુદરતની નજીક જવા લાગ્યા છીએ.